Коми Республикаса Юралысь Вячеслав Гайзер аддзысьлiс «Финляндия-Россия» Обществоса медыджыд секретар Мерья Ханнускöд

Вячеслав Гайзер да Мерья Ханнус сёрнитiсны сы йылысь, кыдзи водзö сöвмöдны войтыркостса йитöдъяс Коми Республика да Финляндия костын, а сiдзжö ёртасьны финн-угор мирын.

«Сы вылö видзöдтöг, мый ми öта-мöд костын ёртасям да збыльмöдам öтувъя уджтасъяс, эм позянлун нöшта на паськöдны öта-мöд костын йитöдъяссö. Тайö и гуманитарнöй туйвизьын, культурнöй да национальнöй балаясын. Колö пасйыны, мый эмöсь и экономическöй балаяс, мыйяс колöны миян регионъяслы. Шуам, «Белкомур» магистраль, сiйöс стрöитöмыс сöвмöдас эськö уна туйвизь ставнас Баренц-регионлöн экономикаын», – шуис Коми Республикаса Юралысь.

«Финляндия-Россия» Обществоса медыджыд секретар Мерья Ханнус аттьöалiс Вячеслав Гайзерöс ёртасьöмысь да пасйис, мый Финляндия да Коми костын пыр вöлiны топыд йитöдъяс, мый колö и водзö сöвмöдны. Мерья Ханнус корис волыны удж кузя Финляндияö Вячеслав Гайзерöс да шуис, мый, сылöн чайтöм серти, волöмыс лоас выль тшупöдöн мутасъяс костын йитöдъяс сöвмöдöмын.

Вячеслав Гайзер аттьöалiс корöмсьыс да пасйис, мый Финляндияö, тыдалö, ветлас 2011 вося мöд джынйын.